‘สมชาย’ส่งพันธมิตรเทกฯSSC100%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เอสเอสเนชั่นแนลโลจิสติกส์ อัดหมื่นล้านตั้งโต๊ะซื้อ42บาท
โพสต์ทูเดย์ — “เอส เอส เนชั่นแนล โลจิสติกส์” ประกาศตัวทุ่มหมื่นล้าน เสนอซื้อหุ้นเสริมสุข 100% ตั้งราคารับซื้อ 42 บาท ใกล้เคียงราคาตลาด
นายประเสริฐ ภัทรดิลก กรรมการ ผู้จัดการ บริษัท แอดไวเซอรี่ พลัส ในฐานะที่ปรึกษาการเงินของบริษัท เอส เอส เนชั่นแนล โลจิสติกส์ ประกาศทำคำเสนอซื้อหลักทรัพย์ (เทนเดอร์ออฟเฟอร์) ของบริษัท เสริมสุข (SSC) จำนวน 265.90 ล้านหุ้น คิดเป็น 100% ของหุ้นที่จำหน่ายแล้วทั้งหมด ราคาเสนอซื้อหุ้นละ 42 บาท รวมมูลค่าเสนอซื้อ 11,167.82 ล้านบาท 
สำหรับการทำคำเสนอซื้อครั้งนี้ มีบริษัท อินดิเพนเดนซ์ เป็นที่ปรึกษากฎหมาย และบริษัท แอดไวเซอรี่ พลัส เป็นที่ปรึกษาทำคำเสนอซื้อ ซึ่งจะยื่นคำเสนอซื้ออย่างเป็นทางการในวันที่ 3 พ.ย.นี้
อย่างไรก็ตาม การที่บริษัท เอส เอส เนชั่นแนล โลจิสติกส์ ประกาศเจตนาถือครองหลักทรัพย์เพื่อครอบงำกิจการ (เทกโอเวอร์) ครั้งนี้ วงการเครื่องดื่มคาดว่าเป็นการเทกโอเวอร์ของพันธมิตรในกลุ่มนายสมชาย บุลสุข ผู้ถือหุ้นกลุ่มหลักอีกกลุ่มหนึ่ง ซึ่งเป็นคนละกลุ่มกับเป๊ปซี่โคลา (เป๊ปซี่)
เนื่องจากก่อนหน้านี้ บริษัท สตรา ทีจิค เบฟเวอร์เรจเจส ของกลุ่มเป๊ปซี่ ได้ประกาศตั้งโต๊ะเสนอซื้อหุ้น SSC จำนวน 155.43 ล้านหุ้น คิดเป็น 58.46% และไม่ประสบความสำเร็จ ซึ่งตามกฎเกณฑ์สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ห้ามทำคำเสนอซื้ออีกภายใน 1 ปี 
“เอส เอส เนชั่นแนล โลจิสติกส์ ไม่ใช่กลุ่มเดียวกับสตราทีจิคฯ แน่นอน เพราะตามกฎ ก.ล.ต. ห้ามทำเทนเดอร์ฯ อีกภายใน 1 ปี แต่น่าจะเป็นพันธมิตรกับกลุ่มนายสมชาย บุลสุข ผู้ถือหุ้นอีกฝ่ายหนึ่ง ซึ่งพยายามขัดขวางการเทกโอเวอร์ของกลุ่มเป๊ปซี่” 
ก่อนหน้านี้มีกระแสข่าวว่ากลุ่ม พันธมิตรของนายสมชาย ได้ตั้งบริษัทขึ้นมาเพื่อเทกโอเวอร์กลับ รับซื้อหุ้นทั้งหมดของเป๊ปซี่ จะเห็นว่าราคาเสนอซื้อ 42 บาทของกลุ่มใหม่ เป็นราคาใกล้เคียงกับราคาที่ที่ปรึกษาการเงินของกลุ่มนายสมชายเคยให้ไว้ 
แหล่งข่าวเปิดเผยว่า หากไม่ใช่พันธมิตรกับกลุ่มนายสมชาย บุลสุข แล้ว คงไม่มีกลุ่มไหนกล้าทำคำเสนอซื้อ หลังจากที่สตราทีจิคฯ ไม่ประสบความสำเร็จ
ภายหลังมีคำเสนอซื้อจากบริษัท เอส เอสฯ บริษัท เสริมสุข ได้ขอตลาดหลักทรัพย์สั่งพักการซื้อขาย (SP) หุ้น SSC สำหรับการซื้อขายวันที่ 26 ต.ค.นี้
ด้านบริษัท โรงพิมพ์ตะวันออก (EPCO) รายงานว่า บริษัท พี พลัส พี (PLUS) บริษัท ซันไชน์ อินเตอร์เนชั่นแนล บิสสิเนส บริษัท อควา คอร์ปอเรชั่น และนางโฉมพิศ บุนนาค ได้ประกาศทำเทนเดอร์ออฟเฟอร์หุ้น EPCO ราคาเสนอซื้อหุ้นละ 1.94 บาท หลังจากที่กลุ่มพี พลัส พี ได้ซื้อหุ้น EPCO ไปก่อนหน้านี้แล้ว 39.75%